Një fond i posaçëm siguron studime pasuniversitare në Shtetet e Bashkuara për të rinjtë e Kosovës
Fondi Kosovaro-Amerikan për Arsimin u ngrit me nismën e Agjencisë Amerikane për Zhvillim Ndërkommbëtar dhe me të ardhurat nga shitja Ba
Megjithëse përcaktimi i statusit është sfida kryesore aktualisht për Kosovën, analistët thonë se përpjekjet më të vështira vijnë më pas përsa i takon trajtimit konkret të problemeve që nga papunësia e lartë e deri tek menaxhimi i vendit. Një program i ngritur me nismën e Agjencisë Amerikane për Zhvillim Ndërkombëtar siguron studime pasuniversitare në Shtetet e Bashkuara për të rinjtë e Kosovës për t’i përgatitur ata profesionalisht. Fondi Kosovaro-Amerikan për Arsimin ka si synim mbështetjen e zhvillimit afatgjatë në Kosovë përmes kualifikimit të profesionistëve. Fondi prej 7.8 milionë dollarësh, është i pari i këtij lloji dhe u krijua me nismën e Agjencisë Amerikane për Zhvillim Ndërkombëtar, nga fitimet e siguruara kur Banka Amerikane në Kosovë iu shit Bankës gjermane Raiffheisen. Fushat kryesore të studimit kanë të bëjnë me zhvillimin ekonomik dhe sferën publike, drejtësinë dhe ekonomi. Fortuna Haxhikadrija një nga tetë pjesëmarrësit në program studion në universitetin Duke në Karolinën e Veriut dhe thotë se përvoja e marrë nga studimet është shumë e vlefshme. Edhe Sebajdin Bytyqi, që studion në Universitetin e Indianës thotë se përvojën e fituar në Shtetet e Bashkuara, studentët do ta përdorin në Kosovë për të ndihmuar në zhvillimin e një demokracie të qëndrueshme, ekonomisë dhe në integrimin në Bashkimin Evropian. Këshilli Amerikan për Arsim ndërkombëtar fitoi të drejtën në vitin 2004 për ta administruar këtë fond dhe vjet erdhi në Universitetet amerikane grupi i parë i studentëve. Presidenti i këtij Këshilli për Studim Ndërkombëtar, Dr. Dan Davidson thotë se organizata e tij bashkëpunon me autoritetet vendore në Kosovë dhe mendon se profesionizmi për ndërtimin e vendit nuk mund të importohet nga jashtë. Edhe vetë pjesëmarrësit e parë në program që mbarojnë studimet vitin e ardhshëm e shohin veten në këtë rol. Dr. Davidson është i bindur që në Kosovë do të ketë shumë kërkesa për tërheqjen e këtyre profesionistëve në sfera të ndryshme. Ndërkohë që është përzgjedhur grupi i dytë i studentëve që fillon studimet në shtator, një nga synimet e administruesve dhe pjesëmarrësve është që të sigurohen edhe fonde për vazhdimësinë e programit. Grupi i parë nuk i ka përfunduar ende studimet dhe sfidat e vërteta për institucionet në Kosovë do të fillojnë pas përcaktimit të statusit, por tani për tani pjesëmarrësit në këtë program përfaqësojnë shpresat dhe aftësitë e një brezi që shikon përtej konflikteve dhe pasigurive të dekadës së fundit drejt vendosjes së bazave për përparim demokratik dhe ekonomik.